Καρμέλο Άντονι

Ο Καρμέλο Άντονι (αγγλικά: Carmelo Kyam Anthony, γεννήθηκε Μπρούκλιν, 29 Μαΐου 1984) είναι Αμερικανός πρώην διεθνής καλαθοσφαιριστής. Αγωνιζόταν στη θέση του σμολ φόργουορντ και ενίοτε του πάουερ φόργουορντ. Συμμετείχε σε δέκα All-Star Game, το 2013 ήταν ο πρώτος σκόρερ του ΝΒΑ, ενώ με την εθνική του ομάδα έχει κατακτήσει τέσσερα ολυμπιακά μετάλλια, μεταξύ των οποίων τρία χρυσά. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του. Αποτελεί έναν από τους καλύτερους Αμερικάνους καλαθοσφαιριστές στη θέση του τον 21ο αιώνα.

 Σταδιοδρομία 
NBA
Γεννήθηκε στο Ρεντ Χουκ του Μπρούκλιν, Νέα Υόρκη. Επιλέχθηκε στην τρίτη θέση του ντραφτ το 2003 από τους Ντένβερ Νάγκετς, και έναν χρόνο αργότερα έθεσε υποψηφιότητα για All Star χάρη στις εξαιρετικές του εμφανίσεις. Την πρώτη του σεζόν μπήκε και στην καλύτερη πεντάδα των ρούκι. Στους Νάγκετς έμεινε μέχρι το 2011.

Το 2011 άφησε τον ρόλο του ηγέτη των Νάγκετς, υπογράφοντας συμβόλαιο με τους Νιου Γιορκ Νικς. Με τον ερχομό του στην ομάδα οι οπαδοί αισιοδοξούσαν πως οι Νικς θα επέστρεφαν μετά από χρόνια στη διεκδίκηση του τίτλου. Ο ίδιος ήταν πρώτος σκόρερ της κανονικής περιόδου το 2013 με μέσο όρο 28,7 πόντους ανά παιχνίδι. Ωστόσο, μέχρι σήμερα ο Άντονι έχει μείνει χωρίς πρωτάθλημα  σε μία καριέρα 14 ετών και με πολύ υψηλές προσδοκίες, κάτι που κάνει πολλούς να κάνουν λόγο για έλλειψη ηγετικών ικανοτήτων. Η σεζόν 2013-14 δεν ήταν καθόλου καλή για τους Νικς, καθώς η ομάδα δεν κατάφερε να περάσει ούτε στα πλέι οφ, τη στιγμή μάλιστα που για ακόμη μια φορά πολλοί τους κατέταξαν φαβορί για την κατάκτηση του NBA. Μόλις τελείωσε η σεζόν, ο Άντονι έμεινε ελεύθερος από τους Νικς και όπως ήταν αναμενόμενο υπήρξαν πολλές ομάδες που έδειξαν μεγάλο ενδιαφέρον για την απόκτησή του. Μέσα στις κύριες ενδιαφερόμενες ομάδες βρίσκονταν οι πανίσχυροι Σικάγο Μπουλς, αλλά και η αποδυναμωμένη πρώην του ομάδα, οι Νάγκετς. Ωστόσο, ο Άντονι υπέγραψε καινούργιο συμβόλαιο με τους Νικς λέγοντας πως αυτό που τον ενδιαφέρει είναι να κερδίζει.    

Χαρακτηρίζεται για την άνεση του στο να σκοράρει με διάφορους τρόπους, αλλά και για τις αμυντικές αρετές του. Στις 24 Ιανουαρίου 2014 έγραψε ιστορία καθώς σκοράροντας 62 απέναντι στους Σάρλοτ Μπόμπκατς έγινε ο παίκτης με τους περισσότερους πόντους σε έναν αγώνα στην ιστορία των Νικς καθώς και ο παίκτης με τους περισσότερους πόντους στο Madison Square Garden.

Στις 23 Σεπτεμβρίου 2017 ανακοινώθηκε η ανταλλαγή του αντί του Ενές Καντέρ, του Νταγκ ΜακΝτέρμοτ κι ενός ντραφτ πικ στους Οκλαχόμα Σίτι Θάντερ. Στις 25 Ιουλίου 2018 έγινε ανταλλαγή από τους Οκλαχόμα Σίτι Θάντερ στους Ατλάντα Χοκς και στις 30/7/2018 αποδεσμεύτηκε από τους Ατλάντα Χοκς. Στις 23 Αυγούστου 2019 ο Καρμέλο Άντονι συμφώνησε με τους Χιούστον Ρόκετς για ετήσιο συμβόλαιο συνεργασίας, ωστόσο δεν έπαιξε σε πολλά παιχνίδια μαζί τους, ενώ στις 22 Ιανουαρίου 2019 έγινε ανταλλαγή και δόθηκε στους Σικάγο Μπουλς. Στην 1 Φεβρουαρίου 2019 έμεινε ελεύθερος από τους Σικάγο Μπουλς, χωρίς να υπάρξει επί της ουσίας μέλος της ομάδας.

Τον Νοέμβριο του 2019, συμφώνησε με την ομάδα των Πόρτλαντ Τρέιλ Μπλέιζερς. Τον Νοέμβριο του 2020, ανανέωσε το συμβόλαιό του με τους Μπλέιζερς. Στις 13 Μαΐου 2021 μπήκε στη δεκάδα των κορυφαίων σκόρερ του ΝΒΑ με 27.318 πόντους. Τη σεζόν 2020-21, ο Άντονι είχε 13,4 πόντους, 3,1 ριμπάουντ και 1,5 ασίστ κατά μέσο όρο σε 69 αγώνες. Τον Ιούνιο του 2021, κέρδισε το πρώτο βραβείο κοινωνικής δικαιοσύνης “Καρίμ Αμπντούλ-Τζαμπάρ”, καθώς επιδιώκει μεταρρύθμιση και αλλαγή σε διάφορα κοινωνικά ζητήματα.

Τον Αύγουστο του 2021, συμφώνησε με τους Λος Άντζελες Λέικερς, για τη σεζόν 2021-22. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του. Στις 25 Οκτωβρίου 2021, ξεπέρασε τον Μόουζες Μαλόουν στην λίστα των κορυφαίων σκόρερ όλων των εποχών, ανεβαίνοντας στην ένατη θέση με 27.423 πόντους. Στις 28 Ιανουαρίου 2022, με τους 28 πόντους που πέτυχε κόντρα στους Μέμφις Γκρίζλις, έγινε ο ένατος αθλητής στην ιστορία του ΝΒΑ που έφτασε του 28.000 πόντους. Συνολικά, σε μια απογοητευτική σεζόν λόγω τραυματισμών και ασυνέπειας, οι Λέικερς τερμάτισαν με ρεκόρ 33–49 (11οι) και ο Άντονι είχε μέσο όρο 13,3 πόντους ανά παιχνίδι με 37,5 % ποσοστό ευστοχίας σε σουτ τριών πόντων σε 69 εμφανίσεις.

Στις 22 Μαΐου 2023, ανακοίνωσε την αποχώρησή του από την ενεργό δράση μετά από 19 χρόνια παρουσίας στο ΝΒΑ, αποτελώντας συνολικά έναν από τους σημαντικότερους παίκτες καλαθοσφαίρισης της εποχής του.

Εθνική ομάδα
μικρογραφία|Ο Άντονι με την Εθνική ΗΠΑ

Έχει αγωνιστεί με την Εθνική Ομάδα Καλαθοσφαίρισης των Η.Π.Α, με την οποία κατέκτησε τρία χρυσά ολυμπιακά μετάλλια, στους Θερινούς Ολυμπιακούς Αγώνες του Πεκίνου το 2008, στο Λονδίνο το 2012 και στο Ρίο το 2016, όπου ανακοίνωσε οριστικά την αποχώρησή του. Είχε ήδη ένα χάλκινο στην αντίστοιχη διοργάνωση της Αθήνας το 2004, αλλά και στο Παγκόσμιο Κύπελλο του 2006 στην Ιαπωνία. Μετά την διοργάνωση του 2016 ο Άντονι ήταν ο αθλητής με τις περισσότερες συμμετοχές σε Ολυμπιάδα, ενώ ήταν ο πρώτος σε πόντους, ριμπάουντ και παιχνίδια συνολικά όσον αφορά τις ομάδες των ΗΠΑ που συμμετείχαν σε Ολυμπιακούς Αγώνες. Το 2014 ήταν από τους πολλούς σούπερ σταρ που δε δέχθηκαν να συμμετάσχουν στο Παγκόσμιο Κύπελλο της Ισπανίας. Το 2019 αυτοπροτάθηκε για το Παγκόσμιο Κύπελλο της Κίνας, άλλα το αίτημά του απορρίφθηκε από την ομάδα των ΗΠΑ.

Τίτλοι και διακρίσεις

Κολέγιο

 Πρωταθλητής NCAA: (2003)

 Ατομικοί 

 10x NBA All-Star Game: (2007, 2008, 2010, 2011, 2012, 2013, 2014, 2015, 2016, 2017)
 6x Καλύτερη ομάδα στο NBA:
 2x Δεύτερη Ομάδα: (2010, 2013)
 4x Τρίτη Ομάδα: (2006, 2007, 2009, 2012)
 Πρώτος σκόρερ ΝΒΑ: (2013)
 Καλύτερη ομάδα ρούκι στο NBA: (2004)
 3x Καλύτερος Αμερικάνος Καλαθοσφαιριστής: (2006, 2012, 2016)

Παραπομπές

 Εξωτερικοί σύνδεσμοι 

 Αναλυτικά στατιστικά καριέρας  
 Επίσημη ιστοσελίδα του Carmelo Anthony  

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA 
Κατηγορία:Καλαθοσφαιριστές Ντένβερ Νάγκετς
Κατηγορία:Καλαθοσφαιριστές Νιου Γιορκ Νικς
Κατηγορία:Καλαθοσφαιριστές Οκλαχόμα Σίτι Θάντερ
Κατηγορία:Καλαθοσφαιριστές Χιούστον Ρόκετς
Κατηγορία:Καλαθοσφαιριστές Πόρτλαντ Τρέιλ Μπλέιζερς
Κατηγορία:Καλαθοσφαιριστές Λος Άντζελες Λέικερς
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Παγκοσμίου Πρωταθλήματος 2006
Κατηγορία:Καλαθοσφαιριστές στους Θερινούς Ολυμπιακούς Αγώνες 2004
Κατηγορία:Καλαθοσφαιριστές στους Θερινούς Ολυμπιακούς Αγώνες 2008
Κατηγορία:Καλαθοσφαιριστές στους Θερινούς Ολυμπιακούς Αγώνες 2012
Κατηγορία:Αμερικανοί Ολυμπιονίκες
Κατηγορία:Ολυμπιονίκες της καλαθοσφαίρισης